Diari Oficial de la Generalitat Valenciana


Sumari del DOGV 7467, del 17-02-2015 (2015/1267)

RESOLUCIÓ de 6 de febrer de 2015, del Rectorat de la Universitat Jaume I de Castelló, per la qual es convoca el VI Premi Manel Garcia Grau, de poesia.
------------------------------------------------------------------------------------------------------------------------------------------------------

### Dades del document

Número de DOGV
:   7467

Data del DOGV
:   17-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1267


Data del document
:   06-02-2015

Organisme emissor
:   Universitat Jaume I de Castelló

Tipus de document
:   Resolució

Anàlisi jurídica

 Descriptors 

:   * distinció honorífica

RESOLUCIÓ de 6 de febrer de 2015, del Rectorat de la Universitat Jaume I de Castelló, per la qual es convoca el VI Premi Manel Garcia Grau, de poesia. [2015/1267]  
La finalitat de la convocatòria d'aquest premi és impulsar el conreu de la poesia i recordar la figura del poeta Manel Garcia Grau.  
Més concretament, amb la concessió d'aquest premi es pretén:  
a) Difondre la cultura i, en particular, la poesia.  
b) Dinamitzar la producció poètica en llengua catalana.  
c) Fomentar l'hàbit lector.  
d) Promocionar la figura i l'obra de l'escriptor i activista cultural Manel Garcia Grau.  
Aquest premi es concedeix en virtut del conveni general de col·laboració subscrit entre la Universitat Jaume I, l'Associació d'Escriptors en Llengua Catalana i l'empresa Perifèric TV, SL.  
  
D'acord amb l'article 5.i dels Estatuts de la Universitat Jaume I, aprovats pel Decret 116/2010, de 27 d'agost (DOCV 6344, 31.08.2010), és una finalitat de la Universitat Jaume I: «Potenciar el coneixement i l'ús de la llengua pròpia, el valencià segons l'Estatut d'Autonomia, atenent la seua consolidació i plena normalització en tota la comunitat universitària».  
  
D'acord amb l'article 70.u dels Estatuts de la Universitat Jaume I de Castelló, resolc:  
  
Primer  
Convocar la sisena edició del premi de poesia Manel Garcia Grau.  
  
Segon  
L'import global es destina a la concessió d'un únic premi de 3.000 euros, a càrrec del pressupost per a l'exercici 2015 del Vicerectorat de Cultura, Extensió Universitària i Relacions Institucionals de la Universitat Jaume I (centre: VCEURI, subcentre: VS, programa: 422-C, projecte: 00084, subprojecte: 00, línia de finançament: 00728, aplicació pressupostària: 4711). La dotació del premi està subjecta a les retencions fiscals corresponents.  
El llibre guardonat serà publicat per Perifèric Edicions, dins de la col·lecció «Poesia».  
  
Tercer  
Poden optar al premi totes les autores o autors majors d'edat, de qualsevol nacionalitat, sempre que el seu treball es presente escrit en llengua catalana.  
La temàtica és lliure i l'original ha de tenir l'extensió normal d'un llibre de poesia. Els treballs hauran de ser originals, inèdits i no podran haver estat guardonats en cap altre certamen literari.  
Els treballs s'han de presentar per quadruplicat i signats amb pseudònim. La identitat de l'autora o autor ha d'anar en una plica a part i tancada i ha de constar de nom i cognoms, d'una fotocòpia del DNI, del domicili postal, d'un telèfon de contacte i d'una adreça de correu electrònic. Així mateix s'ha d'adjuntar una declaració jurada en la qual es manifeste que els treballs presentats no han estat guardonats en cap altre certamen literari.  
Les obres s'han de lliurar al Registre General de la Universitat Jaume I de Castelló (edifici de Rectorat i Serveis Centrals, 1a planta. Av. Vicent Sos Baynat, s/n. 12649 Castelló de la Plana) o per qualsevol altre dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adreçades al Servei de Comunicació i Publicacions. Universitat Jaume I (edifici de Rectorat i Serveis Centrals. Campus del Riu Sec. 12476 Castelló de la Plana). En el sobre de l'enviament s'ha d'indicar clarament VI Premi Manel Garcia Grau, de poesia.  
  
El termini d'admissió d'originals finalitza el dia 17 d'abril de 2015 inclusivament.  
  
Quart  
Un jurat serà l'encarregat de valorar les obres participants i estarà format per un nombre imparell de membres no inferior a tres ni superior a cinc. Els membres del jurat nomenaran una persona com a portaveu perquè els hi represente.  
La distribució de membres del jurat s'establirà de la següent manera: si es compon de tres persones, almenys una serà designada per la Universitat Jaume I i dues per l'Associació d'Escriptors en Llengua Catalana. Si la integren cinc persones, s'augmentarà una a la designada per la Universitat Jaume I i una altra a les proposades per l'Associació d'Escriptors en Llengua Catalana.  
La composició del jurat es farà pública abans que finalitze el termini de presentació d'originals al web de la Universitat Jaume I (www.uji.es) en la secció «Premis i concursos» i als espais de difusió habituals de l'Associació d'Escriptors en Llengua Catalana.  
Les deliberacions del jurat seran secretes.  
El jurat estendrà acta de l'acord de la proposta de concessió del premi.  
El jurat pot plantejar la no-adjudicació del premi si considera que cap obra ofereix la qualitat suficient.  
El jurat resoldrà les qüestions previstes en aquestes bases.  
  
Cinquè  
Aquest premi l'adjudicarà el Rectorat de la Universitat Jaume I, d'acord amb la proposta de concessió del premi proposada pel jurat, sense perjudici de les delegacions de signatura aprovades d'acord amb l'article 16 de la Llei 30/1992, de 26 de novembre, de Règim Jurídic de las Administracions Públiques i del Procediment Administratiu Comú.  
  
La resolució del premi es publicarà en el Diari Oficial de la Comunitat Valenciana.  
El termini màxim per a dictar i publicar la concessió del premi és de sis mesos des de la publicació d'aquesta resolució en el Diari Oficial de la Comunitat Valenciana. En cas de no resoldre's el procediment en el termini anteriorment establert, s'entendrà que s'ha declarat desert.  
  
  
Sisè  
Les obres presentades a concurs que no resulten guanyadores no es tornaran a les autores o autors. Els originals i la plica amb les dades seran destruïts per tal de preservar els drets corresponents.  
La participació en aquesta convocatòria suposa la plena acceptació de les bases.  
  
Setè  
Qualsevol comunicació o incidència que siga d'interès per a les persones participants, excepte la publicació de la resolució definitiva del premi, es publicarà al web de la Universitat Jaume I en la secció citada en el punt quart.  
Contra aquesta resolució, que posa fi a la via administrativa, es pot interposar un recurs contenciós administratiu davant del Jutjat Contenciós Administratiu de Castelló, en el termini de dos mesos comptadors a partir de l'endemà de la seua publicació en el Diari Oficial de la Comunitat Valenciana.  
No obstant això, contra aquesta resolució les persones interessades poden interposar un recurs de reposició davant del Rectorat en el termini d'un mes comptador a partir de l'endemà de la publicació; en aquest cas no es pot interposar el recurs contenciós administratiu anteriorment esmentat mentre no recaiga una resolució expressa o presumpta del recurs de reposició, d'acord amb els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Castelló de la Plana, 6 de febrer de 2015.- El rector: Vicent Climent Jordà.